**RUSSLAND**

*«Jeg starter en sultestreik den 23. september. Det er en ekstrem metode, men jeg er overbevist om at dette en min eneste utvei fra den situasjonen jeg befinner meg i. Fengselsadministrasjonen nekter å høre på meg. Men jeg nekter å gi meg, jeg nekter å se i taushet på at innsatte bryter sammen under de slavelignende forholdene vi soner under». Åpent brev fra Nadezhda Tolokonnikova, som ble dømt til to års straffekoloni for sin opptreden i Frelseskatedralen i Moskva sammen med bandet Pussy Riot.*

**Generelt.**

President Putins tredje presidentperiode er kjennetegnet av en systematisk undergraving av grunnleggende menneskerettigheter. Det er blitt stadig vanskeligere for russere å ustraffet rette et kritisk søkelys på myndighetenes maktmisbruk. Fredelige politiske protester blir møtt med undertrykkelse, og antallet politisk motiverte rettssaker øker.

Mange nye lover som begrenser rett til ytringsfrihet, forsamlingsfrihet og organisasjonsfrihet er blitt vedtatt og gjennomført i løpet av det siste halvannet år. Menneskerettighetsforkjempere, journalister og advokater er utsatt for omfattende forfølgelse og overgrep. De fleste anmeldelser i slike saker blir henlagt av politiet. Tortur og annen mishandling på politistasjoner er fortsatt utbredt, og blir sjelden effektivt etterforsket og tiltalt.

**Forsamlingsfrihet**

Fredelige protester over hele Russland, inkludert mindre samlinger av mennesker som verken utgjør noen offentlig trussel eller ulempe, blir rutinemessig oppløst av politiet, ofte med omfattende maktbruk. Demonstrasjoner gjennomført av regjeringstilhengere blir derimot sjelden avbrutt. Mens anmeldelser om overgrep sjelden blir effektivt etterforsket, gjennomføres det systematisk rettsforfølging av anti-Putin demonstranter. Denne høsten pågår rettsaker mot 22 demonstranter som deltok i fredelige demonstrasjoner på Bolotnaya-plassen i mai 2012.

**Ytringsfrihet**

Pressefriheten er under kontroll gjennom at landsdekkende TV-stasjoner er statseid og effektivt styrt. Avismedier har større grad av frihet, men begrenset leserkrets. Et lyspunkt er stadig flere aktive internettbrukere.

Loven om æreskrenkelser som kriminaliserer legitim kritikk av regjeringen eller offentlig tjenestemenn, ble gjeninnført i juni 2012, åtte måneder etter at avkriminalisering av æreskrenkelser ble vedtatt. Endringer i straffeloven har utvidet definisjonene av forræderi og spionasje og kriminaliserer deling av informasjon og bistand til utenlandske stater og organisasjoner når virksomheten er "rettet mot sikkerheten i den russiske føderasjonen".

Ny lovgivning gir regjeringen makt til å svarteliste og blokkere nettsteder dersom publisert materiale anses som "ekstremistisk" eller på annen måte er skadelig for «folkehelsen, moral eller sikkerhet». Ved utgangen av 2012 var denne lovgivningen brukt til å stenge flere nettsteder.

**Diskriminering**

Diskriminering på grunnlag som rase, etnisitet, kjønn, religion, seksuell legning eller politisk tilhørighet er utbredt i Russland. Nasjonalismen er et enormt problem over hele Russland, og spesielt i storbyene blir migranter og personer fra Nord-Kaukasus-regionen utsatt for vold og trakassering, som i det siste også blir sanksjonert fra offentlig hold.

Den såkalte anti-propagandaloven ble vedtatt av statsdumaen i juni 2013. Loven innebærer strenge bøter for folk som fremmer «propaganda for utradisjonelle seksuelle forhold» foran barn, og fører til at det ikke lenger er lov med positiv omtale av lesbiske, homofile, bifile og transpersoner i Russland. Loven legitimer en allerede omfattende hatkriminalitet.

**Menneskerettighetsforkjempere og andre frivillige organisasjoner**

Trakassering og forfølgelse av menneskerettighetsforkjempere fortsetter. I Nord-Kaukasus og andre steder blir aktivister, journalister og advokater som representerer ofrene for menneskerettighetsbrudd utsatt for vold og trusler, blant annet fra politiet.

Loven om utenlandske agenter (2012) pålegger frivillige organisasjoner som driver «politisk virksomhet» og som mottar økonomiske bidrag fra utenlandske givere å registrere seg som «utenlandske agenter». I Russland assosieres begrepet «utenlandsk agent» med «spion», og svekker dermed organisasjonenes anseelse og troverdighet i det russiske samfunnet. Unnlatelse av å overholde disse bestemmelsene kan føre til store bøter og fengselsstraff for lederne av organisasjonene. Flere ledende organisasjoner har blitt rammet av dette lovverket.

**Rettssystemet**

Rettssystemet i Russland er ikke fritt, og rettsavgjørelser kan bestilles ovenfra. Rapporter om urettferdige rettssaker er tallrike og utbredte. Et økende antall domfellelser er politisk motivert, inkludert den til Pussy Riot og Aleksey Navalny. Også saker av stor økonomisk interesse kan manipuleres.

Advokater over hele landet klager over formelle brudd som undergraver deres klienters rett til en rettferdig rettergang. Dette inkluderer å bli nektet adgang til klienter, fengsling av personer uten straks å informere advokater og familier, utnevnelse av statlig betalte forsvarere som er kjent for å ikke komme med innvendinger om brudd på prosedyrer og bruk av mishandling.

**Nord-Kaukasus**

De olympiske vinterleker 2014 skal gjennomføres i Sochi i Sør-Russland, en naboregion til Nord-Kaukasus, en region som i flere tiår har vært preget av uroligheter og overgrep. De to Tsjetsjenia-krigene på nitti- og 2000-tallet har etterlatt en region i en tilstand av uforutsigbar konflikt, preget av ekstremistiske selvmordsaksjoner og overgrep mot sivilbefolkningen. Det er stor frykt for at vinterlekene skal søkes brukt av ekstreme krefter til terroranslag i og rundt OL-anlegg.

Denne frykten er begrunnet, og russiske myndigheter har innført anti-terrorlovgivning for Sochi i perioden fra januar til mars 2014 som i sine begrensinger minner sterkt om unntakslover. Bevegelsesfriheten blir sterkt begrenset, møter og demonstrasjoner vil ikke tillates, og det er innført særlige kontrollsoner nær anleggene som gjør det lite sannsynlig at lekene kan bli den folkefesten som Lillehammer-OL var.

Mer info: [www.amnesty.no/sotsji](http://www.amnesty.no/sotsji), [www.nhc.no](http://www.nhc.no) og [www.llh.no](http://www.llh.no)